《北溪苍山谋避寇念青阳苍山徘徊不忍作古调开之》
宋代·利登

忆我昨选胜，瓶锡来苍山。上岩豁万里，下峡穷重玄。

谓此已胜绝，可以无梅川。后同北溪游，青阳税尘鞍。

险流贯地轴，危瀑垂天关。云气夜结构，如有飞来仙。

迥然幽且深，直可无尘寰。乃知天壤宽，浅目非所沿。

亦岂无胜此，天不丐我闲。豺虎白日行，俘掠无崖巅。

此境亦莫保，惜此时运艰。二君皆骏人，铨时洞遐观。

考槃择涧谷，取数良已悭。天尚不子与，而遣缠世患。

十月崆峒路，霜风吹羁单。回首旧游处，野狐嘷暮烟。

天地岂不宽，我身靡所安。思古英达士，岂皆薄龙盘。

求隐有不可，勋名乃穷年。困衡心虑閒，庸非大任缘。

勉哉慎所从，致主或不难。逃死复诵此，自笑还自怜。

念我昔时语，梦惊老云间。兹事今已晚，谁能复长叹。

作者简介：利登（生卒年不详）字履道，号碧涧，南城（今属江西）人，一说金川（今属四川）人。